# Työpajakooste – Kaikukortin kehittämisen työpajojen tuloksia

Sisällys

[Johdanto 1](#_Toc129180414)

[Tiedolla johtaminen (Kaikukortti-tilastoinnin hyödyntäminen) 1](#_Toc129180415)

[Kaikukortin jakajan ja Kaikukortti-kohteen välinen viestintäkanava 2](#_Toc129180416)

[Kaikukortin haltijan ja Kaikukortti-kohteen välinen viestintäkanava 3](#_Toc129180417)

[Kaikukortin haltijan oma käyttö 4](#_Toc129180418)

[Seuran haku Kaikukortilla 4](#_Toc129180419)

[Mobiili-Kaikukortti 5](#_Toc129180420)

[Kaikukortin vaikuttavuuden mittaaminen 5](#_Toc129180421)

[Kaikukannan käyttäjäroolit ja tilastot 6](#_Toc129180422)

## Johdanto

Kutsuimme syksyn 2022 aikana Kaikukortin kohderyhmää, kulttuurialan toimijoita sekä sosiaali-, terveys- ja hyte-alan toimijoita sekä hyvinvointialueen edustajia Kaikukortin kehittämisen työpajoihin sekä etänä että Tampereelle ja Ouluun.

Työpajoissa keskusteltiin hieman eri painotuksin Kaikukortin kehittämisestä erityisesti hyvinvoinnin edistämisen näkökulmasta. Käsiteltyjä teemoja olivat muun muassa miten sote-, hyte- ja kulttuurialan toimijat voisivat hyödyntää Kaikukortista saatavia tietoja ja tilastoja omassa työssä ja päätöksenteossa, mistä asioista olisi hyvä viestiä kortinjakajien ja kulttuuri-/liikuntatoimijoiden välillä ja millä tavoilla, miten Kaikukortin haltija ja Kaikukortti-kohteet voisivat viestiä toisilleen, miten Kaikukortin vaikutuksia kannattaisi mitata ja miten Kaikukortin haltija voisi seurata omaa Kaikukortin käyttöään.

Työpajat järjestettiin osana Kaikukorttiin liittyviä hankkeita:

Sosiaali- ja terveysministeriön rahoittama hanke: [Kaikukortti vaikuttaa – tietoa kulttuurihyvinvoinnista hyötykäyttöön (siirryt sivulle Kulttuuriakaikille.fi)](https://www.kulttuuriakaikille.fi/hankkeet/kaikukortti-vaikuttaa-tietoa-kulttuurihyvinvoinnista-hyotykayttoon-) ja

Opetus- ja kulttuuriministeriön rahoittama hanke: [Kaikukanta 2.0 – tilastointi- ja palautejärjestelmä osallisuuden ja kulttuurihyvinvoinnin edistämiseksi (siirryt sivulle Kulttuuriakaikille.fi)](https://www.kulttuuriakaikille.fi/hankkeet/kaikukanta-2-0-tilastointi-ja-palautejarjestelma-osallisuuden-ja-kulttuurihyvinvoinnin-edistamiseksi).

Esittelemme seuraavaksi teemoittain työpajoissa esiin tulleita ehdotuksia Kaikukortin kehittämiseksi.

## Tiedolla johtaminen (Kaikukortti-tilastoinnin hyödyntäminen)

Kaikukantaan tallennetaan tällä hetkellä seuraavia taustatietoja Kaikukortin haltijoista: syntymävuosi, sukupuoli (mies, nainen, muu, tyhjä), äidinkieli/kielet, elämäntilanne (työssäkäyvä, työtön, opiskelija, eläkkeellä), postinumero ja kortinhaltijan alle 16-vuotiaiden lasten tai lastenlapsien lukumäärä: [Tietosuojaseloste Kaikukortti.fi-verkkosivulla](https://kaikukortti.fi/etusivu-2/tietosuojaseloste/)

Tilastointiin keskittyneessä työpajassa tuotiin esille, että on parempi kerätä enemmän tietoa kuin vähemmän, koska tiedon käyttötarve saattaa syntyä myöhemmin. Työpajoissa ehdotettiin, että Kaikukortin haltijan koulutustaustaa ja sosioekonomista asemaa kysyttäisiin uusina taustatietoina Kaikukorttia jaettaessa. Kokemusasiantuntijoilta tuli ehdotukseen selkeä kieltävä vastaus, mutta he totesivat, että erillisissä anonyymeissä kyselyissä näitä tietoja voidaan kysyä.

Kaikukortin tilastoja voidaan käyttää tiedolla johtamisessa monella tasolla, hyvinvointialueista ja kunnista yksittäisiin Kaikukortin jakajiin ja Kaikukortti-kohteisiin. Kaikukortti mainitaan jo useiden kuntien hyvinvointikertomuksissa ja -suunnitelmissa. Kaikukortti-työpajoissa pohdittiin, voisiko Kaikukortti-toiminta olla osa hyvinvointialueen palveluohjausta, hyvinvointilähetettä tai kulttuurireseptiä. Lisäksi mietittiin, voisiko Kaikukortti-tietoja hyödyntää kuntien ja hyvinvointialueen avustusvalmisteluissa. On hyvä muistaa, että Kaikukortti-alueiden Kaikukortti-palautekokouksetkin ovat tiedolla johtamista.

Kaikukortti-työpajoissa mietittiin, olisivatko Kaikukortti-tilastot julkaistavissa esimerkiksi kestävän kehityksen mittaristoissa (Kuusikkokunnat) tai eri kaupunkien tilannekuva-raporteissa. Työpajan osallistujat pitivät tärkeänä, että Kulttuuria kaikille -palvelun pitäisi hallinnoida vertailukelpoisia tilastoja valtakunnallisesti ja tukea alueita. Tilastoihin toivotaan myös laadullista tietoa numeerisen lisäksi sekä sitä, että tilastoja on avattu ja selitetty. Työpajoissa pidettiin tärkeänä, että Kaikukortin haltijoilta saataisiin käyttökokemuksista lainauksia, tarinoita, joita voisi käyttää numeerisen tiedon tukena.

Erityisesti tilastointiin keskittyneessä työpajassa todettiin, että Kaikukannan kehittämisessä olisi hyvä käyttää olemassa olevia tietovarantoja, esimerkiksi Kaikukortin haltijan vastausvaihtoehdot elämäntilanne-kysymykseen otetaan nykyään THL:n työvoimaankuuluminen-luokittelusta. Kaikukortti-työpajoissa pohdittiin mahdollisuutta hyödyntää Kaikukannan sisältöä sote-toimijoiden sisäisissä järjestelmissä. Esiin tuli myös ajatuksia, että Kaikukanta-dataa voisi vertailla esimerkiksi köyhyystilastojen kanssa.

Työpajoissa nousi myös huoli, jaetaanko Kaikukortteja samoilla periaatteilla kaikilla alueilla. Tämän vuoksi on tärkeää, että henkilöstön vaihtuessa uudet henkilöt perehdytetään Kaikukortin toimintamalliin, ja Kaikukanta-järjestelmä tukee ja ohjaa toimintamallin noudattamista.

Kaikukortti-työpajoissa tuli esiin tarpeita uusille tilastoille ja Kaikukannan toiminnallisuuksille. Kaikukortin käytön tilastoihin olisi hyvä saada mukaan kulttuuritapahtumien genre, kulttuurikohteen tilastoihin toivotaan tietoa ristiinkäytöstä ja Kaikukortin jakajat toivovat tietoa, missä kohteissa heidän jakamiaan kortteja käytetään.

Kaikukantaan kaivataan lisää vertailumahdollisuuksia esim. eri samankaltaisten organisaatioiden välillä (myös alueellisesti) sekä tietoa, mitkä toimijat ovat mukana Kaikukortti-toiminnassa.

Yksi kysymys oli, voisiko Kaikukortin käyttöasteen laskea jakajakohtaisesti. Työpajassa todettiin, että tämä voi olla hieman riskaabelia, mutta omaan käyttöön se voisi olla sopivaa, esimerkiksi osana kehityskeskustelua.

## Kaikukortin jakajan ja Kaikukortti-kohteen välinen viestintäkanava

Työpajoissa pohdittiin, olisiko Kaikukortin jakajan ja Kaikukortti-kohteen välisellä viestintäkanavalla käyttöä. Keskustelun lopputulos oli varsin ristiriitainen. Monet jakajat ottavat jo nyt yhteyttä Kaikukortti-kohteisiin sähköpostitse tai soittamalla. Kaikukortti-kohteelta jakajalle suuntautuvaan viestintään löytyi enemmän ehdotuksia, esimerkiksi Kaikukortti-kohde voisi kertoa tarjonnastaan, joka sopisi tietylle ikäryhmälle tai saavutettavuuden näkökulmasta tietyille ryhmille. Samoin kohteet voisivat yrittää vaikuttaa siihen, mitä Kaikukortista ja sen käytöstä kerrotaan Kaikukortin haltijoille.

Kaikukortin toimintamalliin kuuluu sote-/hyte-toimijoiden ja kulttuuri-/liikuntatoimijoiden yhteistyö. Työpajoissa todettiin, että näiden toimijoiden välisiä tapaamisia pitäisi lisätä entisestään, jotta uusia yhteistyön tapoja syntyy. Toimijoiden välinen kommunikointi on oleellista, että keskinäinen ymmärrys toistensa panostuksesta (työaika, maksuton Kaikukortti-tarjonta) Kaikukortti-toimintaan lisääntyy.

Työpajoissa todettiin, että käytännössä Kaikukantaan voitaisiin luoda ilmoitustaulu -tyyppinen viestinnän työkalu, jossa sekä sote-/hyte-toimijat että kulttuuri-/liikuntatoimijat voisivat jättää koko Kaikukorttialueen toimijoille tai tietylle toimijalle tarkoitettuja viestejä. Viestinnällä voisi mm. edistää yhteisön Kaikukortin käyttöä.

## Kaikukortin haltijan ja Kaikukortti-kohteen välinen viestintäkanava

Työpajoissa keskusteltiin hyvin paljon Kaikukortin haltijan ja Kaikukortti-kohteen välisestä viestintäkanavasta. Molemminpuoliseen viestintään löytyi useita ehdotuksia, jotka voidaan jakaa kolmeen ryhmään: 1) Kaikukortti-kohteiden ehdotukset, 2) Kaikukortin haltijoiden ehdotukset ja 3) yleiset ehdotukset.

1. Kaikukortti-kohteiden ehdotukset

Työpajoissa olleet Kaikukortti-kohteet toivoivat esimerkiksi palautetta asiakaspalvelusta, esteettömyydestä, tarjonnasta sekä käyttäjän ja mukana olleiden lasten kokemuksista. Kaikukortin haltija voisi antaa mobiili-Kaikukortilla välitöntä emoji-perustaista palautetta kokemuksestaan. Palautteen antamista voisi myös helpottaa QR-koodilla, joka on kytketty tiettyyn Kaikukortti-kohteeseen tai tapahtumaan. Lisäksi kohteita kiinnostaa, mikä kannustaa Kaikukortin haltijaa käyttämään korttiaan tai mikä estää kortin käyttöä.

Työpajassa tuli ilmi, että Kaikukortti-kohteet haluaisivat saada tiedon hyvissä ajoin, jos Kaikukortin haltija ei aio jostain syystä käyttää lippua. Tällöin käyttämättä jäävän paikan voi tarjota muille. Kaikukortin haltijoiden on hyvin tärkeää myös ymmärtää, että Kaikukortti-kohteet saattavat menettää tuloja, jos lipun käyttämättä jättämisestä ei ilmoiteta ajoissa.

Työpajoissa mietittiin, millaisia viestejä Kaikukortti-kohteet voisivat lähettää Kaikukortin haltijoille. Ehdotuksina tulivat mm. ”kiitos käynnistä, tervetuloa uudestaan” ja “koska kävit tässä näyttelyssä, niin kiinnostaisiko tämä seuraava” -viestit.

Kaikukortin haltijan ja Kaikukortti-kohteen välinen viestintäkanava ei saisi työllistää Kaikukortti-kohteita kohtuuttomasti. On tärkeää, että viestitoimintoja voidaan automatisoida ja jo olemassa olevaa dataa ja prosesseja voidaan hyödyntää.

1. Kaikukortin haltijoiden ehdotukset

Hyvänä ideana pidettiin, että Kaikukortin haltija saisi muistutusviestin tapahtumasta, johon hän on hankkinut lipun. Kaikukortti-kohde voisi lähettää myös tietoja tapahtumista, joihin on vielä tilaa tai opastuksista tai tilaisuuksista, joita olisi järjestetty nimenomaan Kaikukortin haltijoille, esim. kaikukorttilaisten raati tai museosuunnistus. Työpajoissa mietittiin myös, että Kaikukortin haltijoiden olisi hyvä saada tietoa Kaikukortti-tarjonnasta alueellisesti ja valtakunnallisesti. Yhtenä toteutustapana ehdotettiin tapahtumakalenteria, jossa näkyisivät tapahtumat, joihin Kaikukortti käy.

Ehdoton vaatimus oli, että Kaikukortin haltija voi päättää, haluaako hän ylipäätään vastaanottaa viestejä. Jos hän haluaa, niin Kaikukortin haltija voi valita, minkä tyyppisiä viestejä hän saa, esimerkiksi vain muistutusviestit. Ehdotuksena tuli myös idea, että Kaikukortin haltija voisi valita genren tai tapahtumatyypin, josta hän haluaa saada suosituksia (esimerkiksi teatteri, komedia, stand up, musiikki, klassinen musiikki, jazz jne.). Tämä vaatisi kuitenkin, että Kaikukortti-kohteet määrittelevät tarjonnalleen genret.

Verkkosivuja tai älypuhelinta käyttävien Kaikukortin haltijoiden Kaikukortin käytön kannustamiseen voitaisiin käyttää Kaikukortti-järjestelmään rakennettavaa pelillisyyttä, kuten palkitsemista kortin käytöstä: virtuaalinen palkinto tai jopa ilmaiset kahvit tai teet.

1. Yleiset ehdotukset

Tärkeänä pidettiin saavutettavuuteen liittyviä seikkoja, kuten verkkosivujen ja tietojärjestelmien selkeyttä ja helppokäyttöisyyttä. Kaikilla Kaikukortin haltijoilla ei välttämättä ole käytössään älypuhelinta, jolloin myös tekstiviestin käyttö viestinnässä voisi olla järkevää. Ensikertaa kulttuuritapahtumissa käyville vieraille toivottiin selkeää ohjeistusta, miten toimia Kaikukortti-kohteessa.

Työpajoissa ideoitiin oman fiiliksen kertomista välittömästi Kaikukortin käytön jälkeen esimerkiksi erilaisten emojien avulla. Tärkeänä pidettiin, että kortinhaltija voi kertoa, oliko käynti merkityksellinen. Siksi esimerkiksi peukkua pidettiin parempana vaihtoehtona kuin hymynaamaa.

## Kaikukortin haltijan oma käyttö

Kaikukorttiin kehitetään Kaikukortin haltijalle oma erillinen selainpohjainen järjestelmä, jossa hän voi halutessaan muun muassa seurata omaa kortin käyttöä tai tarkistaa korttinsa viimeisen voimassaolopäivän. Kaikukortin haltija voisi järjestelmässä valita, haluaako hän tiedotteita tai viestejä Kaikukortti-kohteilta tai Kaikukortin jakajalta, mistä on kerrottu tarkemmin viestintäkanavia kuvaavissa luvuissa.

Työpajoissa todettiin, että Kaikukortin haltijoille tarkoitetussa järjestelmässä täytyy kysyä käyttäjän sähköpostiosoitetta tai puhelinnumeroa järjestelmään kirjautumista varten. Käyttäjän täytyy tunnistautua, jotta hän voi itse vaihtaa salasanansa ja pääsee näkemään itseensä liittyvät tiedot ja merkinnät, joita muut eivät näe.

Työpajoissa keskusteltiin mahdollisuudesta tehdä lisäksi yksityisiä muistiinpanoja kokemuksistaan, mielipiteistään ja fiiliksistään.

## Seuran haku Kaikukortilla

Kaikukeskuksen kyselyiden perusteella seuran puute on yksi suurimpia esteitä käyttää Kaikukorttia. Työpajoissa tuotiin esille, että seura olisi tärkeää tilanteissa, joissa omat ystävät eivät ole kiinnostuneita kulttuurista.

Työpajoissa keskusteltiin mahdollisuudesta luoda Kaikukortin haltijoiden keskinäinen keskustelu- tai viestintäkanava, jossa he voisivat etsiä kulttuurista kiinnostunutta seuraa toisistaan, vaihtaa mielipiteitä Kaikukortti-kohteista ja niiden tarjonnasta. Ajatus oli mielenkiintoinen, mutta työpajoissa todettiin, että se on käytännössä vaikea toteuttaa. Haasteena pidettiin sitä, että Kaikukortin haltijoiden suuresta määrästä johtuen kontaktien hallinnointia ja keskustelujen moderointia tarvittaisiin, eikä niihin ole resursseja.

Työpajoissa tuotiin esille, että parempi vaihtoehto olisi, että kortinjakajat tai kortin kulttuurikohteet järjestäisivät kulttuuritreffejä Kaikukortin haltijoille ja toisivat täten mahdollisuuden tavata muita kortinhaltijoita. Tätä ideaa on tarkoitus vielä kehittää eteenpäin, esimerkiksi luomalla oma kanava Kaikukortin jakajan ja haltijan väliseen tiedottamiseen. Kanavan kautta voisi aktivoida yhteisön Kaikukortin käyttöä, koska se on hyvä työväline asiakkaiden Kaikukortin käytön kynnyksen alentamiseen. Tuetut ryhmäkäynnit voivat kannustaa Kaikukortin haltijaa omatoimiseen Kaikukortin käyttöön ja tutustuttaa häntä muihin ryhmän jäseniin. Ryhmäkäynnit voivat edistää esimerkiksi kotoutumista ja kielen oppimista. Työpajoissa pidettiin hyödyllisenä, että Kaikukortteja jakavan toimijan työntekijä tai vapaaehtoinen saisi yhteyden asiakkaisiinsa Kaikukannassa olevan viestintäkanavan kautta.

Työpajoissa keskusteltiin myös, voisiko viestintäkanava olla kaksisuuntainen eli voisiko Kaikukortin haltija lähettää Kaikukortin jakajalle viestejä. Koska kanavan kautta saattaisi tulla Kaikukortti-toimintaan liittymättömiä viestejä ja kommentteja ja kanavan moderointi on käytännössä mahdotonta järjestää, niin johtopäätöksenä oli, että kanavan toteutetaan vain yksisuuntaisena. Kortin jakaja voi lähettää viestejä Kaikukortin haltijalle, jos haltija on sallinut toiminnan.

## Mobiili-Kaikukortti

Pahvisen Kaikukortin rinnalle kehitetään mobiili-Kaikukortti-sovellus (applikaatio). Mobiili-Kaikukortissa on samat tiedot kuin perinteisessä Kaikukortissa eli Kaikukortin tunnus selväkielisenä ja QR-koodina, Kaikukortin myöntämispäivä ja viimeinen voimassaolopäivä. Mobiili-Kaikukortin kautta on mahdollista käyttää uusia Kaikukortti-toimintaan suunniteltuja ominaisuuksia: selainpohjaisen käyttöliittymän toimintoja, kuten omien historiatietojen katseleminen, viestintäkanavista tulevien viestien näkeminen, kuten muistutukset tulevista tapahtumista tai kutsu Kaikukortin jakajan järjestämälle ryhmäkäynnille sekä Kaikukortin haltijan mahdollisuus antaa välitöntä palautetta Kaikukortti-kohteelle. Kaikukortin haltija voi itse valita, mitä viestejä hän haluaa vastaanottaa.

Näiden ominaisuuksien käyttäminen vaatii kuitenkin joko Kaikukortin sähköpostiosoitteen tai matkapuhelinnumeron antamista järjestelmään, koska sitä ilman näitä henkilökohtaisia toimintoja ei voi käyttää. Nämä tunnistautumistiedot eivät kuitenkaan näy Kaikukortti-kohteelle, Kaikukortin jakajille eikä muille Kaikukortti-verkoston toimijoille, vaan viestien lähettäminen perustuu Kaikukortin tunnukseen.

Vuonna 2024 toteutettavasta mobiili-Kaikukortista tullaan järjestämään omat työpajat syksyn 2023 aikana, koska mobiili-Kaikukortti tulee käyttämään nyt suunniteltavaa Kaikukanta 2.0 -järjestelmää ja Kaikukortin haltijalle tarkoitettua järjestelmää. Nyt jo työpajoissa tuli hyviä ideoita mobiili-Kaikukortin kehittämiseksi, kuten pelillisyyden lisäämistä korttiin.

## Kaikukortin vaikuttavuuden mittaaminen

Tilastointia käsittelevässä työpajassa pohdittiin erilaisten mittareiden ominaisuuksia ja käyttöä, sillä hankkeen yhtenä tavoitteena on Kaikukortin vaikuttavuuden mittaaminen. Työpajoissa pidettiin tärkeänä, että mittari olisi nopeasti täytettävä ja vapaaehtoinen. Kortinsaajan hyvinvointia voisi seurata jollakin päteväksi todetulla (validoidulla) ja nopeasti täytettävällä mittarilla, kun asiakas saa Kaikukortin ja uusii sen. Työpajassa käsitellyistä mittareista seuraavat kolme valikoituivat ehdotukseksi kortinsaajan hyvinvoinnin seuraamiseen:

1. Koetun elämäntyytyväisyyden mittari (SWB, London School of Economics), jota ArtWell-tutkimushanke on testannut Suomessa.

Koetun elämäntyytyväisyyden mittarissa on vain yksi kysymys: miten tyytyväinen olet tällä hetkellä elämääsi kaiken kaikkiaan, mihin vastataan asteikolla: 0 täysin tyytymätön - 10 täysin tyytyväinen.

1. Maailman terveysjärjestön viiden kysymyksen hyvinvointiasteikko (WHO-5), jota ArtWell-tutkimushanke on testannut Suomessa.

WHO:n luomassa mittaristossa vastataan viiteen kysymykseen asteikolla 0 en lainkaan – 5 kaiken aikaa. Kysymykset ovat: 1. Olen ollut iloinen ja hyväntuulinen. 2. Olen ollut levollinen ja rentoutunut. 3. Olen ollut toimelias ja tarmokas. 4. Herätessäni olen tuntenut itseni virkeäksi ja levänneeksi. 5. Jokapäiväiseen elämääni on kuulunut paljon asioita, jotka kiinnostavat minua.

Vastaajat vastaavat kuhunkin viiteen väittämään sen mukaan, mikä kuvaa parhaiten tuntemuksia viimeisen kahden viikon ajalta.

1. Terveyden ja hyvinvoinnin laitoksen osallisuusindikaattori

Linkki: <https://thl.fi/fi/web/hyvinvoinnin-ja-terveyden-edistamisen-johtaminen/osallisuuden-edistaminen/heikoimmassa-asemassa-olevien-osallisuus/tutkimus/osallisuusindikaattori-mittaa-osallisuuden-kokemusta>

Osallisuusindikaattori sisältää kymmenen väittämää: 1. Tunnen, että päivittäiset tekemiseni ovat merkityksellisiä. 2. Saan myönteistä palautetta tekemisistäni. 3. Kuulun itselleni tärkeään ryhmään tai yhteisöön. 4. Olen tarpeellinen muille ihmisille. 5. Pystyn vaikuttamaan oman elämäni kulkuun. 6. Tunnen, että elämälläni on tarkoitus. 7. Pystyn tavoittelemaan minulle tärkeitä asioita. 8. Saan itse apua silloin, kun sitä todella tarvitsen. 9. Koen, että minuun luotetaan. 10. Pystyn vaikuttamaan joihinkin elinympäristöni asioihin. Näihin vastataan asteikolla 1–5: Täysin samaa mieltä – täysin eri mieltä.

## Kaikukannan käyttäjäroolit ja tilastot

Kaikukantaan on rakennettu useita tilastoja (taulukoita, pylväsdiagrammeja), joita Kaikukannan käyttäjät voivat hyödyntää. Kaikukannan tilastoja voivat nähdä Kaikukeskuksen pääkäyttäjät eli administraattorit, Kaikukortti-alueiden paikalliset vastuuhenkilöt/pääkäyttäjät, Kaikukortin jakajaorganisaatiot sekä Kaikukortti-kohteet (kulttuuri- ja liikuntakohteet sekä opistot). Kaikukannan käyttäjien katseluoikeuksia tilastoihin on rajoitettu heidän toiminta-alueensa ja roolinsa mukaan. Nykyisessä Kaikukannan versiossa on tarjolla seuraavanlaisia tilastoja:

Kaikukortti-alueen vastuuhenkilöille kohdennetut tilastot

• Kaikukortti-alueen toimijoiden määrä

• Tällä hetkellä voimassa olevat ja vanhentuneet Kaikukortit

• Rekisteröidyt, käytetyt ja käyttämättä jääneet Kaikukortit sekä käyttöasteet

• Rekisteröidyt Kaikukortit vuosittain

• Kaikukorttien käytöt vuosittain

• Rekisteröidyt asiakkaan Kaikukortit jakajittain eri vuosina

• Kaikukortin käyttöfrekvenssit vuosittain

• Vuosittaiset Kaikukorttien käytöt Kaikukortti-kohteittain

• Eri vuosina rekisteröidyt Kaikukortit ikäryhmittäin (STEA)

• Rekisteröidyt ja käytetyt Kaikukortit sekä käyttöasteet elämäntilanteittain

• Kaikukortin käytöt (tehdyt hankinnat) elämäntilanteittain

• Rekisteröidyt ja käytetyt Kaikukortit sekä käyttöasteet äidinkielen mukaan

• Kaikukorttien käytöt (tehdyt hankinnat) äidinkielen mukaan

• Rekisteröidyt ja käytetyt Kaikukortit sekä käyttöasteet sukupuolen mukaan

• Kaikukorttien käytöt (tehdyt hankinnat) sukupuolen mukaan

• Rekisteröidyt Kaikukortit kuukausittain

• Oman ja muiden alueiden (ristiinkäyttö) Kaikukorteilla tehdyt hankinnat toimijoittain

Kaikukortin jakajille kohdennetut tilastot

• Rekisteröidyt, käytetyt ja käyttämättä jääneet Kaikukortit ja käyttöaste

• Tällä hetkellä voimassa olevat ja vanhentuneet Kaikukortit

• Rekisteröidyt Kaikukortit kuukausittain

• Kaikukorttien käytöt eri vuosina

• Rekisteröidyt Kaikukortit sukupuolittain ja ikäryhmittäin (STEA)

• Kaikukorttien käytöt alueittain (kvartaalitilasto)

• Rekisteröidyt ja voimassa olevat Kaikukortit kuukausittain

Kaikukorttikohteelle kohdennetut tilastot

• Kirjatut käytöt kuukausittain

• Kirjaukset ja Kaikukorttien määrät tapahtumittain

• Asiakkaan ja yhteisön Kaikukorttien käyttöjen kirjaukset tapahtumittain

• Kävijät omalta ja muilta Kaikukortti-alueilta

Tarkemmat kuvaukset tilastoista voit löytää verkkosivuiltamme: <https://kaikukortti.fi/lisatietoa/kaikukortin-tilastot/> otsikon ”Kaikukannan tilastointinäkymä Dashboard” alta.